Sessions Betlem de Tirisiti
2025-11-29 16:00 - 16:30 UTC | Teatre Principal d’Alcoi, C/ Sant Tomàs, 5, Alcoi, Alacant, 03801, Spain
Programació Betlem per a dissabtes extraordinaris.

Horaris: 17.00h, 17.45h, 18.30h, 19.15h i 20.00h

Entrades a la venda a partir del 21 de novembre de 2025.

Companyia: La Dependent.
Les representacions del Betlem de Tirisiti es celebren a la ciutat d’Alcoi des de fa més de cent anys i són hereves, potser quasi úniques, d’una llarga tradició mediterrània de teatres de titella, format menut i temàtica amb elements populars i religiosos. Aquest substrat tan particular qualla en el marc de la industrialitzada societat alcoiana de meitat del segle XIX. El betlem, que reuneix elements argumentals coneguts, n’afegeix també d’altres heterogenis on s’hi reflecteixen costums locals o fets singulars protagonitzats per personatges tipificats o altres que el públic pot fins i tot reconèixer. S’ha fet evident que el Betlem té els arrels ben assentats en l’estima popular i, per això, el nivell d’exigència quant a la seua conservació i difusió, creixen cada nova temporada. El públic es compta per milers i la demanda sempre supera l’oferta del Nadal anterior, obligant a anticipar les representacions fins els primers dies de desembre.
Quant a la tècnica, cal remarcar que els titelles són del tipus anomenat “de peu i vareta”. Això vol dir que els perots, muntats sobre varetes verticals, corren per l’escenari pel si d’unes guies practicades entre els diversos elements escènics. Els manipuladors, des de baix i a recer de les mirades del públic, imprimeixen els diversos moviments longitudinals, transversals i oscil·lacions de les figures, i apleguen adotar-les d’una notable agilitat. Precisament aquesta manipulació característica, quasi desapareguda a favor d’altres com el fil, el guant o el teatre negre, és un dels factors que aporten major interès al betlem, com ho és també la vocalització dels person
tges mitjançant l’ús d’una llengüeta metàl·lica, el significatiu bilingüisme i el paper del narrador que estimula la participació del públic.
Com a consideració final, remarcarem el gran valor històric i antropològic del Betlem de Tirisiti d’Alcoi. Potser siga l’esdeveniment més singular i antic encara viu, d’aquest format, a l’Estat Espanyol. Ens trobem amb un element significatiu del bagatge cultural col·lectiu. En el cas del Tirisiti, podem parlar d’un trasplantament vigorós des d’una altra època que ens apropa a la societat d’abans i a les generacions que ens han precedit.
Més informació: web de Tirisiti
